作者:杜牧
標題:昔事文皇帝三十二韻
內容:昔事文皇帝，叨官在諫垣。奏章為得地，齰齒負明恩。金虎知難動，毛釐亦恥言。掩頭雖欲吐，到口卻成吞。照膽常懸鏡，窺天自戴盆。周鐘既窕槬，黥陣亦瘢痕。鳳闕觚稜影，仙盤曉日暾。雨晴文石滑，風暖戟衣翻。每慮號無告，長憂駭不存。隨行唯局蹐，出語但寒暄。宮省咽喉任，戈矛羽衛屯。光塵皆影附，車馬定西奔。億萬持衡價，錙銖挾契論。堆時過北斗，積處滿西園。接棹隋河溢，連蹄蜀棧刓。漉空滄海水，搜盡卓王孫。鬥巧猴雕刺，誇趫索掛跟。狐威假白額，梟嘯得黃昏。馥馥芝蘭圃，森森枳棘藩。吠聲嗾國猘，公議怯膺門。竄逐諸丞相，蒼茫遠帝閽。一名為起士，誰免吊湘魂。間世英明主，中興道德尊。昆岡憐積火，河漢注清源。川口堤防決，陰車鬼怪掀。重雲開朗照，九地雪幽冤。我實剛腸者，形甘短褐髡。曾經觸蠆尾，猶得憑熊軒。杜若芳洲翠，嚴光釣瀨喧。溪山侵越角，封壤盡吳根。客恨縈春細，鄉愁壓思繁。祝堯千萬壽，再拜揖餘樽。